Feloore mawnde no fewti Cernooɓe goo hannde...
Feloore mawnde no fewti Cernooɓe goo hannde
Yeetin neɗɗo jom hakkil e needi
Maa jom ganndal e faamu
Yeetin neɗɗo jom ndimu e diina
Maa jom pinal e iwdi
Ko honno on ɓornorta dolloke diina
Yaha mbatoo doole tooñe !! ?
O jannga deftere Alla toŋunde tooñe
Kammbani naafiqiiɓe wallooɓe bewɓe [1]
O fonta nden o fewta Seniiɗo Bajjo
O fattoo Ɓurnaaɗo tageefo moƴƴo
Yo O semmbin meccinorɓe tooñe
Hunƴuɓe hibbooɓe ƴiiƴe lo’uɓe
Yo O ɓeydan ɓen kisal e doole
Yo O tabintin ɓen e laamu bonngu!!!
Yi’ugol ɓen Cernooɓe loore
Giƴooɓe lo’uɓe walla tooñe
Wattuɓe diina mun dolokii loore.
Hiɓe wakkitoo ngii walla meere
Ɗun naadii lan e jiɓaare ɓernde.
Tentinii ñannde yi’unoo-mi
Goɗɗo e mokobaaɓe leydi
No ƴetti mikoroo no yewta
No jannga aayeeje welna
O firi ɗen o fewni
O manti keefeero ngeddo
O nanndini e Annabaajo moƴƴo
O aybini naafiqiijo mayɗo
O nanndini e Fir’awna ngeddo !! [2]
Ndaaru tun puyɓe ɓahorɓe diina
No jinnda wowla fewna
No wuufi innde ALLA mawnde
No jannga daaluyeeji makko
Firira ɗi beleeɗe maɓɓe
Sabu faale hiraande welnde
Maa lollude innde yaasi.
Si a ɗaɓɓu a yi’ataa e maɓɓe
Batte ruuɗaare ɓernde
Wanaa fii yurmeende lo’uɓe
Kala jom hakkil e faamu
Si jenti yewtereeji maɓɓe
O eɓɓindiri e kuuɗe maɓɓe
O ŋalɗay e finnde maɓɓe.
Naa fii non si o janngan hoore makko
Yoga e daaluyeeji joomi makko
O taskii o luggini miijo makko.
Hiɓe kammbana tooñaaɓe lorraa
Wi’a ɓe: « laamu ngun ko Alla senndi
Yedduɗoɓe woo ko Alla yeddi ».
Ndaaru tun yewtereeji puyɗi
E kunnduɗe wi’eteeɓe cerno
Kammbanooɓe tooñaaɓe ɓittaa
Hulɓinira ɓe lette joomaa janngo
Faamina ɓe Alla ko tooñooɓe wonndi.
Fii tun wata ɓe darto tooñe
Yo ɓe jebbilo tun ɓe ɓittee
Yo ɓe ekkito muñal e loore
Ɓe wuura ngurndan hoyre !!! [3]
Hiɓe wewlinira tooñooɓe bewɓe
Hinnayee jooma ɓurɗo hewde
Hiɓe tafa fillayeeji fewna
Takkindira e hadisaaji lo’uɗi
Hiɓe jannga ɗin sooɗa kolli
Tijjitoo lamɓe, moosa ɗeppe
Jokkina haalaaji welɗi
Ɗaɓɓa yarluyee yimɓe bewɓe.
Yeetin noddirooɓe nii ɓen e diina
Si wanaa kamɓe raɗii e makka
Kala meccinorɓe miccaaku hannde ?
Nanugol ɗii konnguɗi puyɗi
E nder kutubaaji hewɗi
E nder juulirɗe leydi
Ka jeyaa-mi hannde
Hewtinii lan e annde mawnde
Ukkiilan e jiɓaare ɓernde
Hollii lan e hoore soobee
KARL MARX ɗuuɗaa feloore hannde,
Wi’ugol makko “diina ko doroogu yimɓe”
Min mi wi’ay: « diina ko dolloke loore
Maa loonde lurre ka ɗayɓe ƴooga lorra. »
Si ka acciraama cernooɓe puyɓe
Weltinooɓe lamɓe bewɓe
Tooñooɓe lo’uɓe bayɓe
Warooɓe sukaaɓe ɗayɓe.-
Nde bewɓe no warira kure e baasal
Puyɓe no warira majjere e ɗayni.
Taariika on hollii en ka binndi
Kala ndunndarankeejo bewɗo
Hunƴuɗo rufoowo ƴiiƴe
O heɓay puyɗo ɓahorɗo diina
Ko sar’ina ɗoftagol mo
Harmina dartagol mo.
Haa o saaka seytanaaku makko
O huuɓina hunƴeendi makko
E hoore lo’inaaɓe leydi makko.
Neɗɗo golliroowo hakkil e miijo
Gomɗinɗo ALLA SENIIƊO BAJJO
Hara ko walloowo ndimu e Diina
Si o dukii sifa ɓee e binndi makko
O martinii ɓe e fewjoore leydi makko
Fii lo’inaaɓe mayri yo hettu doole mun
Sukaaɓe mayri ɓantoo yaara yeeso
Wata mo lintu on e haɓooɓe Diina
Maa yaynooɓe yimɓe makka.
VOLTAIRE ko sifa ɓee o yiiri diina
Ko ɗun addi yo o wi’u e nder binndi makko :
« jokkataaɓe’e si wanaa neɗɗo ɗayɗo
Maa njofoojo uytiiɗo hakkil ».
Tolstoy
Ko sabu salanagol sonna makko
Ukkunoo mo e nder ɓoggi maɓɓe
O nanngii haa ka daande
Ɓe pooɗi mo ɓe ɓanni moggo maɓɓe
Ɓe gollitiri mo fii haajuuji maɓɓe
O ƴetti kala ko wonnoo e juuɗe makko
O jonni noddirooɓe nii ka diina
O tummbindiri juuɗe makko
O iwtiri ɓaawo maɓɓe
E jentagol yewtereeji fewɗi
Hommbirteeɗi jaarooje welɗe
Haa nde feeñannoo mo haqiiqa maɓɓe
O ŋalɗi o yiltii ɓaawo maɓɓe
O felliti jannganngol hoore makko
Daaluyeeji joomi makko.
O arti, o tawti sonna makko
O wi’i: « Coociiru ndun ko jannoowo fenoowo.
Mi seedorii ɗe’e gite an hannde
ndureeɓe mayru no yamira huuwa
ko deftere mayru toŋi tentini »
O wi’i: « Coociiru ndun suuɗii goonga on
e gite yimɓe ɓen, arma ndu yana ».
O tippitaali e nder rewirdu, haa o maayi.
Kono ɗun haɗaali o rewa joomi makko
O wona kurkaadu yimbe jamaanu makko.
O qirino e binndi makko, o wi’i :
« Sari’a Muhammadu on ; sabu nanondirgol makko e hakkille neɗɗanke on, aray ka o huuɓa aduna on ».
Ndaaru tun leydi ka jeyaa-mi hannde
Ka sukaaɓe yimooɓe yinñoo
E woɓɓe amooɓe talloo
Wowli goonga ɓuri julnooɓe waajoo.
Mo yeddi ɗun, ta o mono tun o takkoo
Yo o jento tun waajuuji ɓee o taskoo
O heɗoo galli ɓeya kadi o miijitoo.
[1] Jooma daali O senike : « Wota on ooño faade e ɓen tooñuɓe haa nde yiite ngen meemata on » Huudi/ aaya 113
[2] Ndaaraynooɓe ɓen tele Gine on fewndo laamu Muusaa Dadis Kamaraa, ɓen no anndi ko hombo waɗi ɗun.
[3] Heewii nde jentotooɗo waajotooɓe goo, ko o nanata hiɓe wi’a : kala yaltuɗo ka laawol fii lanndagol laamungun haqqee makko on, si ɓe warii mo, ko yiite o naatoyta ko fii haray o warti. Hara ɓen waajotooɓe ɓe suusataa wowlannde laamiiɓe ɓen, mo warii goɗɗo fii himo lanndii haqqee makko, warɗo mo on naatay yiite. Yeeto lan ko e diina honka ɓe woni noddude jamaa on ?
FUUTAMEDIA.COM
http://boowoymisiide.blogspot.com/
hamada
Wallifiiɓe
- taariikha sheikh usman bii fodio be taaniraabe makko
- MISS MAURITANIE FRANCE : LE SACRE DE LA RAVISSANTE SY GAISSIRY (PHOTOS)
- sud mauritanie..le Gouverneur de boghe menace la population
- Indice de Perception de la Corruption en Mauritanie
- sud mauritanie..le Gouverneur de boghe menace la population
- [...]
fuv_Latn fuv_Latn fuv_Latn fuv_Latn fuv_Latn fuv_Latn fuv_Latn fuv_Latn fuv_Latn fuv_Latn fuv_Latn fuv_Latn fuv_Latn fuv_Latn fuv_Latn fuv_Latn fuv_Latn fuv_Latn fuv_Latn fuv_Latn fuv_Latn fuv_Latn fuv_Latn fuv_Latn fuv_Latn fuv_Latn fuv_Latn fuv_Latn fuv_Latn fuv_Latn fuv_Latn fuv_Latn fuv_Latn fuv_Latn fuv_Latn fuv_Latn fuv_Latn fuv_Latn fuv_Latn fuv_Latn fuv_Latn fuv_Latn fuv_Latn fuv_Latn fuv_Latn fuv_Latn fuv_Latn fuv_Latn fuv_Latn fuv_Latn fuv_Latn fuv_Latn fin_Latn fuv_Latn fuv_Latn fuv_Latn fuv_Latn fuv_Latn fuv_Latn fuv_Latn fuv_Latn fuv_Latn fuv_Latn fuv_Latn bug_Latn fuv_Latn fuv_Latn fuv_Latn fuv_Latn fuv_Latn fuv_Latn fuv_Latn fuv_Latn fuv_Latn fuv_Latn fuv_Latn fuv_Latn fuv_Latn fuv_Latn fuv_Latn fuv_Latn fuv_Latn fuv_Latn fuv_Latn fuv_Latn fuv_Latn fuv_Latn fuv_Latn fuv_Latn fuv_Latn fuv_Latn fuv_Latn fuv_Latn fuv_Latn fuv_Latn fuv_Latn fuv_Latn fuv_Latn fuv_Latn fuv_Latn fuv_Latn fuv_Latn fuv_Latn fuv_Latn fuv_Latn fuv_Latn fuv_Latn fuv_Latn fuv_Latn crh_Latn fuv_Latn fuv_Latn fuv_Latn fuv_Latn fuv_Latn fuv_Latn fuv_Latn fuv_Latn fuv_Latn fuv_Latn fuv_Latn fuv_Latn fuv_Latn fuv_Latn fuv_Latn fuv_Latn fuv_Latn fuv_Latn fuv_Latn fuv_Latn fuv_Latn fuv_Latn fuv_Latn fuv_Latn fuv_Latn fuv_Latn fuv_Latn fuv_Latn fuv_Latn fuv_Latn fuv_Latn fuv_Latn fuv_Latn fuv_Latn fuv_Latn fuv_Latn fuv_Latn cat_Latn zho_Hans hau_Latn fuv_Latn fuv_Latn fra_Latn fra_Latn fra_Latn fra_Latn unk